VrydagNuus: Amptelike Nuusbrief Wes-en-Suid-Kaap | Nuus | News
Nuus wat saak maak. News that counts. VrydagNuus: Amptelike Nuusbrief Wes-en-Suid-Kaap
Posted on May 7, 2012 by News Desk	A. SINODALE NUUS
1. Arbeidsbediening wil Plaaslike Gemeentes Ondersteun
Sondag 6 Mei word op die kerkkalender aangedui as Arbeidsondag. Carin Brink (streekbestuurder, Arbeidsbediening Wes-en-Suid-Kaap) laat weet: “Die plaaslike aksie van Arbeidsbediening wil lidmate van alle gemeentes toerus en ondersteun om as dissipels van Jesus in en om die arbeidswêreld te werk en te getuig.” Meer oor IMPAK, Arbeidsbediening in die Kaapstad Metropool, is hier. Voorbidding vir hierdie belangrike getuienisaksie van ons NGK-familie word gevra. By www.arbeidsbediening.co.za is meer.
2. NGK Familie: Gesamentlike Gebedsgeleenthede op Pinksterdag
Vanuit die NGK Oostelike Sinode ontvang ons ‘n brief van die sinode-voorsitters van die NG Kerk-familie in daardie deel van die land. Dit handel veral oor gesamentlike gebedsgeleenthede op Pinksterdag, 27 Mei 2012. Onderaan is meer hieroor beskikbaar.
1. Calvyn in gesprek met Murray en Tutu!
Die Sentrum vir Christelike Spiritualiteit nooi belangstellendes na die Andrew Murray-Desmond Tutu gesprek: Calvyn in gesprek met Murray en Tutu. Die spreker is pryswenner John De Gruchy in gesprek oor sy boek omtrent Johannes Calvyn. Hierdie geleentheid vind plaas op Vrydag 11 Mei van 13:00 tot 14:00 in die Attie van Wijk ouditorium, Dorpstraat, Stellenbosch. Skakel 021 686 1269 of [email protected] vir meer inligting.
2. NG Gemeente Stellenbosch-Sentraal: Besprekingsgroep
By die volgende byeenkoms van die Stellenbosch Studiegroep is die tema Die Sondvloed: Is ‘n gesprek tussen die Bybelwetenskappe en die Natuurwetenskappe moontlik?. Prof Hendrik Bosman en dr Jurie van den Heever lei die gesprek. Dit vind op Dinsdag 8 Mei om 17:00 in die Kerksentrum, NG Gemeente Stellenbosch-Sentraal (hoek van Merrimanlaan en Martinsonstraat) plaas. Almal welkom. Meer inligting is onderaan.
3. US & UWK Dagkonferensie: Gender and Education
Hier is ’n herinnering aan die Circle of Concerned African Women Theologians se dagkonferensie oor die tema Gender and Education. Dit vind op Vrydag 4 Mei by die Hofmeyr-lesingsaal, US Fakulteit Teologie (Dorpstraat 171), plaas. Almal is welkom. Rig navrae aan Helette, 021 808 3255 of [email protected]. Sien meer by www.kaapkerk.co.za.
NG Gemeente Durbanville: Retraite deur Willem Nicol
Let asseblief daarop dat die sluitingsdatum vir inskrywings vir Willem Nicol se retraite verleng is tot Woensdag 9 Mei. Die retraite met die tema Die lewe in ’n nuwe kragveld is van 11 tot 13 Mei by Wortelgat. Dit beloof ’n dieper begrip en intenser ervaring van Paulus se boodskap oor die nuwe lewe. Meer inligting is by 021 975 6370 en inskrywings by die kerkkantoor: [email protected].
1. Bybel-Media: Nuusbrief
Hans Steyn laat weet uit Wellington: Die week fokus ons op die jongste Kerkbode, puik Bybelkor-publikasies en Mema-Media se aktiwiteite.
Lees in Kerkbode onder andere oor:
SARK in die knyp
Desmond Tutu preek in die Groote Kerk
Bybel-Media se nuus oor Mema-Media sluit in dat hulle onder meer professionele video- en klanktoerusting, asook ‘n operasionele klank-ateljee beskikbaar het vir opnames. Lees hier.
2. L’Chaim Nuusbrief van Bediening aan Jode
Lees in April 2012 se L’Chaim, nuusbrief van die Simcha Bediening aan Jode, hoe Cecilia Burger onlangs op ’n unieke manier moes afskeid neem van ’n vriendin. Daar word ook berig oor die behoefte aan ’n nuwe tuiste vir die Beit Ariel Messiaans-Joodse gemeente in Seepunt. Die volledige nuusbrief is by www.kaapkerk.co.za en uittreksels is aangeheg.
1. NG Gemeente Kuilsrivier-De Eike: Basaar
De Eike se basaar op Saterdag 5 Mei is een van die hoogtepunte op hulle jaarprogram. Dis ‘n lekker kuier-basaar met hope winskopies. Klokslag om 09:00 word die deure geopen. Ds Chris Barnardo skryf: “Nêrens behalwe by De Eike, sal jy ‘n ‘worsjorsie’ kry wat so lip lek-lekker is nie. Kwaliteit wyn en nog vele meer. Sien jou by die Skilpadkerk,” nooi hy.
2. NG Gemeente Pinelands: Basaar
Die NG Gemeente Pinelands hou hul jaarlikse kerkbasaar op Saterdag 5 Mei vanaf 10:00 by die Presbiteriaanse kerksaal, St. Stephensweg, Pinelands. Potjiekos- en hoenderpastei-etes en allerlei tafels met vele verrassings! Gaan geniet die oggend, nooi hulle. Vir meer inligting, skakel Anita by 021 531 2401 tussen 10:00 en 12:30.
Die amptelike bekendmaking van vakatures vir predikante verskyn op Kerkbode se nuwe webblad by http://www.kerkbode.co.za. Klik by Amptelik › Vakatures.
NG Gemeente Suider-Strand: Mede-leraar
Suider-Strand is ’n kusgemeente in die Strand met ongeveer 2370 lidmate. Daar is tans twee leraarsposte, waarvan een pos vakant is. Meer inligting oor hierdie pos, met ’n sluitingsdatum van 8 Junie, is onderaan beskikbaar.
Hoe reageer ’n boer wanneer daar op sy plaas beslag gelê word?
Henry Jackson, ’n boer van Gweru in Zimbabwe, het ’n besondere getuienis aan vriende en familie gestuur nadat dit verlede week met hom gebeur het. ’n Uittreksel uit die berig wat in Beeld verskyn het, is onderaan beskikbaar vir belangstellendes.
“GETROU AAN CHRISTUS IN DIE WERKPLEK”
“Arbeidsbediening het ontstaan vanweë en bly voortbestaan ter wille van die kerk van Jesus Christus se getuienis in en om die wêreld van werk.” So sê Johan Botha, PSD vir Getuienisaksie en betrokke by Arbeidsbediening se bestuur. Dié bediening se missie onderstreep dit juis.
- as die hele kerk van Christus -
deur werkende lidmate en geestelike werkers,
in die krag van die Heilige Gees,
betrokke wees in die markplek,
om daar die deugde en waardes van die evangelie,
só te beklemtoon en uit te leef,
dat die koninkryk van God,
in en om die arbeidswêreld,
duidelik sigbaar sal wees, asook gevestig en opgebou sal word.
Die eerste doelstelling van Arbeidsbediening (om hul missie hande en voete te gee) fokus daarop om lidmate van alle plaaslike gemeentes op te wek, toe te rus en te ondersteun om as dissipels van Jesus Christus in en om die arbeidswêreld geloofsgetrou te werk en te getuig.
Arbeidsbediening in die Kaapstad Metropool – IMPAK – besoek daarom graag in die loop van 2012 al die gemeentes van die NGK en VGK in die Kaapse metropool. IMPAK wil sodoende graag die leierskap en lidmate van hierdie gemeentes bewus maak van die ondersteuning wat hierdie bediening aan hulle kan bied vir die uitlewing van hul roeping as gelowiges in en om die werkswêreld.
Ds Simon Konzapi, geestelike werker, en Sakkie Botha, bestuurder van IMPAK, werk in hierdie uitreik baie nou saam om die VGK- en NGK-gemeentes in die metropool te besoek, in te lig en toe te rus met die oog op hulle eie bedieninge in en om die werkswêreld.
Kontak Simon Konzapi en Sakkie Botha gerus by [email protected].
Besoek ook hulle webwerf www.arbeidsbediening.co.za.
- Met erkenning aan Die Getuie, nuusbrief van die Kommissie vir Getuienisaksie (KGA), Semester 1 van 2012.
NUUS VANUIT OOSTELIKE SINODE
AAN AL DIE LERAARS VAN DIE NG KERK-FAMILIE
Dit is met opgewondenheid dat ons, die verteenwoordigers van die dagbesture van die NG Kerk-familie, u in kennis stel van ‘n proses wat oor die afgelope jaar plaasgevind het. Die leiers van die VGKSA Noordelike Sinode, en die NG Kerk Noordelike- en Oostelike Sinodes het gereeld gedurende hierdie tyd ontmoet om saam te groei in ons getuienis na die wêreld.
Die doel is soos volg gedefinieer:
Elke sinode verbind haarself daartoe om saam met die ander deelnemende sinodes te werk met die doel dat al die kerke en gemeentes uiteindelik met opgewondenheid na mekaar uit te reik om saam te werk as ware missionale gemeentes volgens God se wil.
ŉ Verteenwoordiger van die RCA is ook deel van hierdie proses en die NGKA Noordelike Sinode is slegs verhoed weens die afstand na byeenkomste.
Met hierdie agtergrond wil ons al die gemeentes in ons sinodes uitnooi om op Pinksterdag, 27 Mei 2012, deel te neem aan gesamentlike gebedsbyeenkomste vir ons kerke, land en die wêreld. Ons is bewus van die feit dat baie gemeentes reeds betrokke is by die Global Day of Prayer gebeure op dieselfde dag, maar wil graag u almal uitnooi om hierdie spesiale dag te gebruik om ‘n impak op ons wêreld te maak!
Toe die Heilige Gees op Pinksterdag uitgestort is, was die dissipels saam besig om te bid.
ŉ Gebedsbyeenkoms is reeds by Melodi ya Tshwane (Bosmanstraat Kerk) in Pretoria gereël op 27 Mei 2012 om 15:00. Almal word hartlik uitgenooi om te kom deelneem aan hierdie wonderlike gebeurtenis. Sekuriteit sal gereël word vir die voertuie.
Gemeentes wat egter te ver van Pretoria geleë is, word aangemoedig om hierdie geleentheid te gebruik om betrokke te raak by die Global Day of Prayer byeenkomste wat reeds in u gemeenskap gereël is, of om met ander kerkleiers in u gemeenskap te ontmoet en ‘n gesamentlike gebedsbyeenkoms op hierdie dag te reël. Die voorkeur tyd is 15:00, maar dit kan op enige ander tyd gedurende Pinksterdag plaasvind.
Enkele riglyne wat aangepas is van die Global Day of Prayer materiaal, is by http://www.sinoos.co.za/uploads/nuus/prayerworld.doc beskikbaar. Die ‘Gebed vir die Wêreld’ is by http://www.sinoos.co.za/uploads/nuus/gebedwereld.doc te kry. Gemeentes word aangemoedig om dit te gebruik as een van die gebede vir die dag aangesien hierdie gebed woord vir woord regoor die wêreld gebid sal word.
Dink net aan die impak wanneer ons as kerke in gebed verenig voor ons Allerhoogste God!
Mag God ons op ŉ nuwe wyse seën wanneer ons onsself voor die aangesig van God verneder, saam bid, sy aangesig soek en wegdraai van ons verkeerde weë (2 Kronieke 7:14).
Namens van die vier sinodes
Prof Thias Kgatla (URCSA Northern Synod)
Dr Gustav Claassen (NG Kerk Noordelike Sinode)
Dr Ferdi Clasen (NG Kerk Oostelike Sinode)
Rev Victor Pillay (RCA)
“ONS GODSDIENS EN DIE WETENSKAPPE”
Datum en tyd: Dinsdag 8 Mei om 17:00 tot 18:00 lesing (oor die ondergenoemde onderwerp) en daarna bespreking tot 18:30.
Onderwerp: “Die Sondvloed: Is ‘n gesprek tussen die Bybelwetenskappe en die Natuurwetenskappe moontlik?”
Sprekers: Prof Hendrik Bosman, Fakulteit Teologie, US en dr Jurie van den Heever, Fakulteit Natuurwetenskappe, US
Prof Hendrik Bosman en Dr Jurie van den Heever gaan ons toespreek oor
“Die Sondvloed: Is ‘n gesprek tussen die Bybelwetenskappe en die Natuurwetenskappe moontlik?”
Volgens Wentzel van Huyssteen kan die Bybel en die Wetenskap in ‘n tweegeveg of ‘n tweegesprek betrokke wees. Hierdie gesamentlike aanbieding oor die Sondvloed wil daarom kies vir ‘n tweegesprek, wat nie veronderstel dat kritiek en meningsverskil by voorbaat opgeskort word nie.
Hendrik Bosman sal aandag verleen aan die Ou Nabye Ooste as konteks vir die Bybelse Sondvloedverhale, die interpretasie van die Sondvloed oor eeue heen en dan ‘n voorstel maak oor hoe dit in die 21ste eeu verstaan kan word.
Jurie van den Heever sal fokus op die pogings om op pseudo-wetenskaplike maniere die letterlike verstaan van die Sondvloed as korrek te bewys, asook na onlangse meer geloofwaardige wetenskaplike navorsing wat betrekking het op plaaslike oorstromings in die Ou Nabye Ooste die afgelope paar millennia.
Prof Christo Hendrik Bosman is van Ou Testament, Fakulteit Teologie, US en dr Jurie van den Heever, die bekende paleontoloog, Fakulteit Natuurwetenskappe, US.
Lees in die jongste Kerkbode van 4 Mei
Die Suid-Afrikaanse Raad van Kerke (SARK) is in ’n finansiële verknorsing. Dié organisasie – wat tydens die apartheidsjare groot internasionale aansien geniet het – veg nou om oorlewing.
Sommige van die personeel is al in Februarie gevra om “onbetaalde verlof” te neem, omdat daar nie geld is om hulle te betaal nie. Hulle is in kennis gestel dat die organisasie drasties herstruktureer gaan word en dat die meeste van die personeel moontlik hulle poste sal verloor.
• Desmond Tutu preek in Groote Kerk
• Huisgeloof kan kerke weer volmaak
• Werkersdag: Vier jou arbeidsregte
• Godsdiens nie meer op jeug se radar – prof Kenda Dean
• Vergadering van Sinode Hoëveld is gekenmerk deur gesprek
Onthou: besoek www.kerkbode.co.za om Kerkbode-aanlyn te lees.
Om vir die digitale weergawe van Kerkbode in te teken teen R240-00 per jaar, besoek www.mysubs.co.za/Kerkbode
Die boek Matteus… prof HJB Combrink
Insig in die Bybel-reeks …Vers-vir-vers studie van die Bybel
Hierdie reeks is in maklik verstaanbare Afrikaans geskryf. Dit is uitstekend geskik vir groepleiers van Bybelstudie- en kleingroepe, gemeenteleiers, predikante, ouderlinge, studente en lidmate.
Beskikbaar as e-Boek by www.bybelmedia.co.za/e-boeke …teen R50-00 (BTW ingesluit).
• [Hulp: Indien jy nie ’n e-leser het nie, moet jy Adobe Digital Editions aflaai, dit is gratis. Dan kan jy BM se e-boeke koop en lees op jou rekenaar.
• Met sommige e-lesers kan BM se e-boeke gekoop en afgelaai word.
• Indien jy een van die volgende e-lesers het, kan jy nie BM e-boeke aflaai en gebruik nie: Kindle, Digibook, Verso, RK Book, Pocketbook 306.]
Ander titels, met die skrywers, beskikbaar in die Insig in die Bybel-reeks:
Sefanja … dr PJ Nel
Josua … dr DN Pienaar
Hosea … dr W Vosloo
Nahum …dr PA Verhoef
Briewe van Johannes … dr PJ du Plessis
Numeri … dr PA Verhoef
Mema-Media vervaardig steeds CD’s en DVD’s
Ds Peet Neethling wat jare lank die bestuurshoof van Mema-Media was, het soos in die kerklike nuusbriewe berig is, op 31 Maart 2012 afgetree.
Mema-Media gaan egter volstoom voort om elektroniese produkte en dienste te lewer. Die produksiespan van Mema-Media is beskikbaar om videomateriaal op DVD, asook klank en musiek CD’s vir gemeentes of sinodale taakspanne teen kompeterende pryse te vervaardig.
Mema-Media beskik oor professionele video- en klanktoerusting, asook ‘n operasionele klank-ateljee waar advertensies en klankprogramme opgeneem kan word. Indien jy belangstel, kan jy vir Adéle Lombaard kontak by 021 864 8220 of ‘n e-pos stuur na [email protected].
• Of stuur jou bestelling per e-pos na: [email protected]
Groete uit ‘n koel, natterige Wellington.
NUUSBRIEF VAN DIE FAMILIE VAN NG KERKE SE SIMCHA BEDIENING AAN JODE
Saying good-bye to a friend A friend invited Rachel to a Purim (Feast of Esther) party at Beit Ariel two years ago. Rachel (not her real name) was introduced to me. She enjoyed the service so much she wanted to become a member of Beit Ariel.
When I heard her name I realised I had met Rachel before. She also remembered my name. We had lost contact years ago, because Rachel had told me in a nice way she was not interested in conversations about God. In the meantime things had changed. One of her daughters had become a believer in Jesus and Rachel was amazed at the change in her daughter’s life.
Rachel started to come to Beit Ariel for a couple of months. I visited her regularly. She shared much of her background with me and told me her parents did not believe in God. We had many conversations about the God of the Bible.
Every time people disappointed her, especially believers, she started doubting again. She always asked questions about God. As a Jewess she believed Jesus was a good man, but no more. It was easy to talk to her and also to express a different opinion. I often prayed with her about problems.
In January, Rachel suddenly took ill. She had a massive stroke and was in a coma. While her children were on their way from America and France, I went to see her.
I was shocked to see my friend just lying there with her eyes closed. From what the nursing sister told me I gathered that they didn’t expect her to live much longer. As I sat at Rachel’s bedside waiting for the family to arrive, I read from the Bible, sang and prayed for her.
Then suddenly I realised she was on her way to eternity and I was not sure whether she was ready to meet the Lord. We held hands as I prayed. I realised she was not able to pray anymore. I felt I had to go to the Lord in her place. I confessed sins, bad decisions, guilt and many regrets as she had confided in me about these things before.
I knew she didn’t understand everything and said so in my prayer, but I continued confessing faith in the forgiveness of sins as accomplished by Jesus on the cross. I asked Jesus to enter her life and handed everything over to him. As I prayed Rachel did not show any signs of restlessness, only complete peace. She moved her hand up my arm. I believe she made peace with the Lord before she passed away peacefully four and a half days later. – Cecilia Burger.
Beit Ariel op soek na nuwe tuiste
Beit Ariel Messiaans-Joodse gemeente in Seepunt moet ’n nuwe tuiste vind na die einde van Julie 2012. Ons huidige plek van aanbidding, op die derde verdieping in ’n sakegebou in Regentweg, is ideaal vir ons behoeftes, maar die nuwe huurbedrag is heeltemal te duur vir Beit Ariel.
Ons is dus op soek na nuwe moontlikhede. Afgesien van die gewone behoeftes waaraan voldoen moet word (grootte, parkering), is daar twee ander belangrike elemente wat spesifiek vir ’n Messiaans-Joodse gemeente belangrik is: die plek van aanbidding moet vir die Joodse gemeenskap sigbaar wees – in die sin dat die gemeenskap sal weet waar ons vergader (nie noodwendig dat die plek van buite sigbaar moet wees nie) en tweedens, dat die plek toeganklik moet wees. Jode moet die plek kan besoek, sonder enige fisiese of sielkundige struikelblokke op pad na, of binne die plek van aanbidding.
’n Mens sou hierby ’n derde kon voeg – veiligheid. Ons sal graag in ’n sakegebou wees met 24-uur sekuriteit, soos ons tans het.
Ons sal u voorbidding waardeer.
Die verhaal van Abraham Kohn
In vorige nuusbriewe het ons vertel van Joodse Christene wat in die verlede deur die NG Kerk beroep is om die evangelie onder Jode te verkondig, soos Philip Cohen en Peter Salzberg. Die verhaal van eerw. Abraham Kohn, gebore in 1907 in Warskou, Pole, kan gelees word in die volledige nuusbrief by www.kaapkerk.co.za
Die Messiaans-Joodse gemeente Beit Ariel het vanjaar ’n besondere Pasgafees gevier. Op die tweede dag van die Pasga het Beit Ariel en ’n groot klomp besoekers die Pasga in die Ritz Hotel in Seepunt gevier. Baie mense was dit eens dat dit een van die beste Pasga-feeste was. Bid veral dat nie-Messiaanse Jode wat die geleentheid bygewoon het, diep sal nadink oor die betekenis van die fees en die vreugde waarmee dit gevier is.
As u ons nuusbrief per e-pos wil ontvang:
Stuur ’n e-pos aan Cecilia Burger. Ons e-adres is: [email protected]
As u ’n bydrae tot ons werk wil maak:
Bank: ABSA, Sanbel-tak, Bellville
Naam van rekening: Bediening aan Jode
Rekeningnommer: 916 426 3878
Of stuur ’n tjek aan: Bediening aan Jode, Posbus 21523, Poskantoor Kloofstraat, Kaapstad 8008.
NG GEMEENTE SUIDER-STRAND
1. Gemeentevisie: Verdiep konneksie met God, met mekaar en met ’n stukkende wêreld.
2. Gemeenteprofiel: Suider-Strand is ’n kusgemeente in die Strand met ongeveer 2370 lidmate(255 dooplidmate, 90 ouer as 65 jaar). Die gemeenskap het egter ’n jonger ouderdomsprofiel as gevolg van heelwat woonstel- en meenthuis-komplekse. Daar is 4 aftree-oorde binne die gemeentegrense wat deur 2 emeriti bedien word. Daar is tans 2 leraarsposte, waarvan 1 pos vakant is, ’n jeugkoördineerder, en ’n pastorale pos.
3. Profiel van die kandidaat:
• Die vermoë om die gemeente te mobiliseer tot dinamiese betrokkenheid binne ons gemeenskap.
• Geloofsonderskeiding: om te kan onderskei wat die Heilige Gees deur die Woord en in die huidige konteks besig is om vir die gemeente en die gemeenskap te sê.
• Dinamiese prediker wat die gemeente deur Skrifgetroue prediking kan inspireer om hul Godgegewe roeping met oorgawe uit te leef in die huidige konteks.
• Spanspeler wat die visie van ’n selgemeente ondersteun.
• Ouderdom: 25 tot 40 jaar dien as riglyn.
4. Vergoeding: Die Sinodale riglyn vir vergoeding van leraars word gevolg. Die suksesvolle kandidaat sal die keuse gebied word om of ’n bestaande pastorie te betrek of om die gemeente se behuisingsubsidie te ontvang en eie behuising te voorsien, wenslik binne die gemeentegrense.
5. Aansoeke: Stuur asseblief ’n verkorte CV met opleiding en ondervinding toepaslik vir geadverteerde pos na:
Die Voorsitter, Pre-Advies kommissie, Alex Pienaarstraat 21, Strand, 7140
OF e-pos na: [email protected]
Sluitingsdatum vir aansoeke: 8 Junie 2012
6. Onderhoude: Gekeurde kandidate sal genooi word vir ’n onderhoud en ’n moontlike preekbeurt in die gemeente.
7. Navrae: Kerkkantoor: 021 854 5076 weeksdae 09:00 – 12:00 of ds C Smith: 021 853 4667.
Die volledige berig is op Beeld se webblad by http://www.beeld.com/In-Diepte/Nuus/My-plaas-is-nie-al-die-haat-werd-20120430 .
Belangstellendes kan ook ’n e-pos stuur na [email protected] om die berig per e-pos te ontvang.
- Met erkenning aan Beeld van 2012-05-01.
Kry Sol Iustitiae artikels per epos | Get Sol Iustitiae articles via e-mail This entry was posted in Uncategorized. Bookmark the permalink.	← NGTT nou ’n oopbron-vaktydskrif
Latest issue of the International Journal for Religious Freedom now online →